Līvlist

Līvlist (, dabartine rašyba līvlizt 'lyviai') – 1972 m. Latvijoje, Rygoje lyvių suburtas ansamblis, iki 2012 m. – vokalinis, vėliau – folklorinis. Atlieka liaudies ir autorių dainas lyvių bei latvių kalbomis, stato muzikinius vaidinimus, populiarina lyvių kalbą ir kultūrą. Nuo 2022 m. ansamblio vadovė – etnomuzikologė Diana Logina.

 Istorija ir veikla 
Ansamblis įkurtas 1972 m. sausio 8 d. Rygoje. Jo steigėjai buvo Ema Ėrenštreitė, Paulynė Kliavinia, Tamara Vilsonė, Pėteris Dambergas ir Oskaras Staltas. Ansamblis įkurtas siekiant išsaugoti ir plėtoti lyvių kalbą bei muzikinį paveldą.

Pirmoji dirigentė buvo Dzidra Kliavinia, o po jos mirties (1986) su ansambliu vieną sezoną dirbo Gintas ir Indra Kaminskiai. Nuo 1987 m. rugsėjo 8 d. – Arija Maurinia. Ansamblio vadovais yra buvę Valdis Zeltkalnas, Zoja Sylė ir Zigurdas Etė. Nuo 2022 m. kovo ansamblio vadovė – etnomuzikologė Diana Logina. Visus metus iki mirties (2007) su ansambliu buvo Dzintaras Kliavinis. Dauguma dainų ir vaidinimų yra jo sukurta bei pastatyta.

Pradžioje tai buvo statybininkų kultūros namų „Oktobris” („Spalis“) lyvių dainų ansamblis. 1975 m. jis pavadintas „Līvlist”. Nuo 10-ojo dešimtmečio pradžios „Līvlist” buvo Rygos miesto Kultūros valdybos kolektyvas. Visas dabartinis ansamblio pavadinimas – Rygos savivaldybės kultūrinių įstaigų susivienijimo koncertų organizacijos „Ave Sol“ kultūros centro kolektyvas. Pirmasis ansamblio narių lyvių kalbos mokytojas buvo Pėteris Dambergas, vėliau kalbos mokė Valda Marija Šuvcanė ir Zoja Sylė.

Ansamblis atlieka lyvių liaudies, ratelio, autorių dainas bei įvairius muzikinius vaidinimus. Svarbiausias jų – „XIX a. vestuvinis lyvių žaidimas“, kurio premjera įvyko 1979 m. liepos 8 d. Etnografiniame muziejuje po atviru dangumi. Dzintaras Kliavinis vaidinime panaudojo Janio Princio sudarytą Mikeltuornio vestuvinių tradicijų aprašą. Lyvių vestuvės rodytos ir Nacionalinio teatro scenoje (1981 m. gegužės 19 d.), o sutrumpintu šio vaidinimo variantu 2002 m. kovo 10 d. koncertų salėje „Ave Sol“ ansamblis pažymėjo veiklos 30-metį. 2019 m. ansamblis pastatė naują, spalvingą šio vaidinimo versiją. 2022 m. gegužės 20 d. „Ave Sol“ koncertų salėje buvo pažymėtas ansamblio 50-metis, surengtas koncertas ir parodytas šiai progai sukurtas dokumentinis filmas apie ansamblio veiklą per 50 metų „Kus sa lǟd, kuldi „Līvlist“?“ („Kur eini, auksini „Līvlist“?“).

„Līvlist” repertuare turėjo ir vaidinimą „Žiemos laiko apmatai“, kuriame skambėjo lyvių kalba ir latvių kalbos ventinių pašnektė, susidariusi ant lyvių kalbos substrato. Kai ansamblyje dainavo vaikai, Dzintaras Kliavinis sukūrė dvi siuitas: „Vaikų dainos“ ir „Ratelio dainos“.

„Līvlist” dalyvavo beveik visose Dainų šventėse, folkloro festivaliuose „Baltica”, du kartus vyko koncertinių turų į Suomiją, daug kartų koncertavo Estijoje, ansamblis buvo nuvykęs į finougriškas Rusijos respublikas Komiją ir Mordviją. Latvijoje koncertuota daugybę kartų.

Iki 2006 m. „Līvlist” ansamblyje iš viso buvo dainavę ir groję maždaug 250 narių. 2023 m. duomenimis, ansamblyje dalyvauja 10–12 žmonių, tačiau iš jų lyvis tėra vienintelis Robertas Sylis. Vis dėlto ansamblio nariai mokosi lyvių kalbos, gilinasi į lyvių kultūrą.

 Diskografija 
 Līvod Lōlõd („Lyvių dainos“, 1997)
 Rīgas lībiešu dziesmu ansamblis „Līvlist“ (Rygos lyvių dainų ansamblis „Līvlist“, 2004)

 Nuorodos 
 Līvod Lōlõd (YouTube kanalas)
 Rīgas lībiešu dziesmu ansamblis „Līvlist“ (YouTube kanalas)
 Ansamblis „Līvlist“ (iki 5:40): Lyvių diena, Rygos šventė (2015) (YouTube kanalas)

 Išnašos 

Kategorija:Latvijos atlikėjai
Kategorija:Lyviai